ตื๊อออกหวยออนไลน์ให้ได้ปีนี้
สำนักงานสลากฯ ชง 3 ทางเลือกฟื้น “หวยออนไลน์” พร้อมหนุนออกเป็นหวยบนดิน 2-3 ตัว หวังคลอดทันก่อนสิ้นปี 2555
3 มี.ค. 2555

สำนักงานสลากฯชง3ทางเลือกให้คลังตัดสินใจอ้างช่วยแก้ไขสลากกินแบ่งแพง
สำนักงานสลากฯ ชง 3 ทางเลือกฟื้น “หวยออนไลน์” พร้อมหนุนออกเป็นหวยบนดิน 2-3 ตัว หวังคลอดทันก่อนสิ้นปี 2555
นายสมชาติ วงศ์วัฒนศานต์ ผู้อำนวยการสำนักงานสลากกินแบ่งรัฐบาล เปิดเผยว่า ขณะนี้สำนักงานสลากฯ ได้เสนอ 3 แนวทางในการจำหน่ายสลากอัตโนมัติ หรือหวยออนไลน์ ให้นายทนุศักดิ์ เล็กอุทัย รมช.คลัง พิจารณาแล้ว ได้แก่ การจำหน่ายสลากแบบเลขท้าย 2 และ 3 ตัว เป็นแบบเดียวกับหวยบนดินที่เคยออกจำหน่ายในสมัยรัฐบาล พ.ต.ท.ทักษิณ ชินวัตร อดีตนายกรัฐมนตรี ซึ่งจะมีเกมให้เลือก 5 เกม คือ 2 ตัวบนและล่าง 3 ตัวบนและล่าง และ 3 ตัวโต๊ด 
สำหรับแนวทางที่ 2 คือ การออกสลากออนไลน์แบบ 6 ตัว และแนวทางที่ 3 คือ การนำโควตาสลากการกุศล 6 ตัวมาออกเป็นออนไลน์ 
ทั้งนี้ รูปแบบการจ่ายเงินรางวัลจะยึดตาม พ.ร.บ.สำนักงานสลากฯ มาตรา 22 ในการจัดสรรรายได้ 60% เป็นเงินรางวัล 12% เป็นค่าบริหารจัดการ และ 28% เป็นรายได้ส่งเข้าคลัง โดยการจ่ายเงินรางวัลจะใช้รูปแบบรางวัลผันแปร และยังคงให้มีการแจกรางวัลใหญ่ หรือแจ็กพอต
นอกจากนี้ สำนักงานสลากฯ ยังได้ชี้แจงถึงข้อดีของการจำหน่ายสลากออนไลน์อีกว่า จะแก้ปัญหาสลากเกินราคา ดึงหวยใต้ดินขึ้นมาสู่บนดิน มีรายได้เข้ารัฐเพิ่มขึ้น และไม่ถูกฟ้องร้องเรียกค่าเสียหายจากบริษัท ล็อกซเล่ย์ จีเทค เทคโนโลยี ส่วนข้อเสีย คือ จะเกิดกระแสต่อต้านจากกลุ่มที่คัดค้านการพนัน และอาจเกิดการชุมนุมของกลุ่มผู้ค้าสลากกินแบ่งรัฐบาล เช่น ม็อบคนพิการ เป็นต้น
แหล่งข่าวจากกระทรวงการคลัง เปิดเผยว่า แนวทางการออกสลากแบบเลขท้าย 2 และ 3 ตัว เป็นแนวทางที่สามารถเริ่มดำเนินการได้เร็วที่สุดภายใน 46 เดือน หลังจากที่กระทรวงการคลังเห็นชอบ หรือทำได้ทันภายในปี 2555 เพราะมีระบบซอฟต์แวร์รองรับ และเชื่อว่าน่าจะได้รับความนิยมจากประชาชนมากที่สุด ส่วนแนวทางการออกสลากออนไลน์ 6 ตัว ทั้งสองกรณีจะต้องใช้เวลามากกว่า 8 เดือน เพื่อทำการเขียนซอฟต์แวร์ใหม่
นายสมชาติ กล่าวว่า การแก้ไขปัญหาสลากกินแบ่งมีราคาแพง ทางสำนักงานสลากฯ ก็พยายามแก้ไขอยู่ การแก้ไขที่ดีที่สุด คือ การเพิ่มจำนวนสินค้าเข้าสู่ระบบ เพื่อรองรับกับความต้องการของตลาด ปัจจุบันจำนวนสินค้ามีไม่เพียงพอกับความต้องการของประชาชน จึงทำให้ราคาขายสูงแต่ทั้งนี้การตัดสินใจเพิ่มจำนวนลอตเตอรี่หรือไม่นั้น ก็อยู่ที่คณะกรรมการสลากฯ เป็นผู้พิจารณาและตัดสินใจ ไม่ใช่สำนักงาน